Det betyder, at statsminister Mette Frederiksen med al sandsynlighed vil havne i en situation, hvor hun skal smide den danske vetotrussel på bordet, fordi budgettet vokser mere end hendes mandat tillader hende at sige ja til.

Det er ikke noget, der vil gøre hende særligt populær i EU-kredsen. Og faktisk ønsker hverken regeringen eller Europaudvalget, at Danmark skal ende med at blokere EU's økonomiske ramme for de næste syv år. Så i stedet vil statsministeren være tvunget til at gå tilbage til Europaudvalget for at rådføre sig med de andre partier om, hvad hun skal gøre i den situation.

Spændetrøje

Udvalget har med andre ord udstyret statsministeren med et mandat, der ligner mere en spændetrøje end et forhandlingsrum. Hun vil nemlig være tvunget til at spørge udvalget mere til råds og får mindre manøvrerum, og det er helt bevidst, siger Venstres EU-ordfører Jan E. Jørgensen.

- Regeringen bliver nødt til at forstå, at EU-kursen skal lægges sammen med os. I mange år har der været bred enighed om EU-politikken blandt de ansvarlige partier, men nu har vi en statsminister, der har sendt meget EU-skeptiske toner og kaldt EU-budgettet "gak-gak" mod bedre vidende. Så det handler om at sikre, at den kurs, hun har tænkt sig at føre i Bruxelles, bliver lagt i tæt samråd med os, så det også er en kurs, vi kan stå inde for, siger han.